钦定古今图书集成/明伦汇编/官常典/第402卷 > 章正宸
## 钦定古今图书集成/明伦汇编/官常典/第402卷 > 章正宸

按《明外史》本传：“正宸，字羽侯，会稽人。从学同里刘宗
周，有学行，举崇祯四年进士，由庶吉士改礼科给事
中。疏请帝法周、孔仁义，黜管、商富强，则太平可坐致。
报闻礼部侍郎王应熊者，温体仁私人也。廷推阁臣，
望轻不得与，帝特命入阁辅政。正宸上言：‘应熊见摈，
廷推何缘特简？今事因多扰，变以刻成，综核伤察，宜
存浑厚。奈何复使狼傲之人与赞平明之治哉’？”因力
诋其狼籍封靡，请寝前命。帝大怒，下狱拷讯。御史米
助国、金光辰、龚廷献，给事中范淑泰、吴麟征、傅朝佑论救，皆不听，竟削籍归。九年冬，有诏起废，召为户科
给事中。正宸因言：“起废旨屡下，而与臣同列名，若词
臣刘必达、杨世芳等已死，乞敕所司速举。”帝纳之。药
厂灾坏公私庐舍无算。正宸言：“火于五德为礼。礼教
不修，火灾乃见。陛下临御，初未以沽名市德疑大臣。
顷大臣救郑三俊、钱谦益，忽为是言，是一无礼也。史
𡎊下吏疏辨，抵称时局，思箝众口，又一无礼也。朝廷
每一番令甲，辄增一番私营。如吏部郎张柽芳以不
谨被黜，巧借城工复职，非陈启新任怨抄参，则考功
之法可以金钱赎矣，又一无礼也。灾异频仍，圣心忧
悯。而户部主事李凤鸣谓：‘善言不可退灾星，亦一无
礼也’。”帝是其言。时厂卫务罗织人罪，而巡捕武弁从
而效之。正宸言：“京师死刑，视四方独多，其处决，视四
方又独速。请申饬厂卫巡捕官。”帝令司巡捕者回奏，
气势少衰。十四年，屡迁吏科都给事中。周延儒再相，
中外仰望丰采，而门多杂宾。正宸，其门生也，独不肯
附会。十五年正旦朝会，帝进延儒等揖之，待以师傅
礼。正宸因言：“陛下隆礼阁臣，阁臣宜积诚以格君心，
不与中官作缘，不凭恩怨起见，不以宠利居成功，不
以爵禄私亲昵。”语皆风延儒。及宣、大缺总督，延儒欲
用宣府巡抚江禹绪，正宸持不可。吏部希延儒指用
之，正宸复劾其行贿事，帝不纳。延儒欲起江陵知县
史调元，正宸止之。延儒再召，颇得冯铨力，欲以守涿
功复其冠带。正宸与金光辰力争，事遂寝。寻诋兵部
尚书陈新甲奸邪，荐李继贞、李邦华、史可法、孙传庭
可代。及松山师覆，请“先正”中枢破坏之律，然后正行
间失陷之条，新甲遂获罪。既而会推阁臣失帝意，谪
戍均州。语详《李日宣传》。福王立，召复故官。疏请亟檄
四镇，分渡河淮，与江北、山东协力，互为声援，且请缟
素率师驻跸淮上，时不能用。内传用张有誉为户部
尚书，正宸以有誉虽有望，而中旨不宜出，抗疏力争。
有誉卒以廷推用。魏国公徐弘基等公疏荐张捷，命
下部议，并议前户部主事邹之麟、前御史张孙振、刘
光斗起用。正宸分别论诸人，稍宽捷而力诋之麟、孙
振、光斗。马士英不悦，拟谕诘责；回奏上，获免。寻以安
远侯柳祚昌荐，起用阮大铖；正宸又力争，且曰：“朝廷
如此举动，邸报流传，见臣姓名尚挂仕版，必相”顾骇
愕，谓“负掖垣职掌，万死何辞！乞先放臣归里。”士英辈
忌正宸居言路，遂用为大理丞，已见《国事日非》。请假
归。鲁王监国，起吏部左侍郎；不受；仍署旧官。事败，弃
家为僧，不知所之。